Joe Royle

Džozefas Roilas (; g. 1949 m. balandžio 8 d.) – karjerą baigęs Anglijos futbolininkas, treneris.

 Biografija 

 Futbolininko karjera 
Roilas gimė Liverpulyje ir lankė Quarry Bank High School mokyklą, išskirtinai skirtą būsimiems sportininkams. Jau vaikystėje savo talentu jis patraukė didžiųjų šalies futbolo klubų dėmesį, tačiau pasirašė sutartį su gimtojo miesto Evertono komanda. 1966 m., būdamas 16, jis debiutavo klube ir iki pat 2005 m. buvo jauniausias visų laikų komandos žaidėjas, pasirodęs aikštėje, kol šio rekordo nepagerino James Vaughan. Per 8 sezonus, praleistus „Evertone“, Roilas sužaidė 270 rungtynių, per kurias įmušė 119 įvarčių. 5 sezonus jis buvo rezultatyviausias komandos žaidėjas, o 1969–70 m. 23 įvarčiais prisidėjo prie klubo pergalės nacionaliniame čempionate.

1974 m. Roilas už 170 tūkst. svarų sterlingų persikėlė į „Manchester City FC“, su kuriuo 1976 m. laimėjo lygos taurę.

1977 m. jis persikėlė į „Bristol City FC“, o dar po 3 metų – „Norwich City FC“. 1981 m. jis tapo geriausiu klubo sezono žaidėju, o po metų, būdamas 33, patyrė kelio traumą ir buvo priverstas baigti futbolininko karjerą.

 Trenerio karjera 
1982 m. Roilas tapo „Oldham Athletic AFC“ klubo treneriu ir praleido jame 12 sezonų. 1990 m. komanda pasiekė Anglijos lygos taurės finalą bei 2 kartus pateko į FA Taurės pusfinalį (1990 ir 1994 m.), kuriame abu kartus nusileido „Manchester United FC“.

1990 m. nacionalinės rinktinės treneriui Bobby Robson paskelbus apie pasitraukimą iš komandos, Roilas kartu su Graham Taylor ir Howard Kendall buvo įvardijamas kaip vienas pagrindinių kandidatų, tačiau, priešingai nei oponentai, jis neturėjo patirties vadovauti komandoms aukščiausiame lygyje (jo treniruojama „Athletic“ tik 1991 m. pateko į Pirmąjį divizioną).

1991–92 m. sezone „Athletic“ užėmė 17 vietą Pirmajame divizione, kuriame paskutinį kartą buvo rungtyniavę prieš 68 metus. Sekantį sezoną jiems taip pat pavyko išsilaikyti lygoje, tačiau 1993–94 m. užimta vos 21 vieta reiškė, kad klubas iškrito į žemesnį divizioną.

1994 m. lapkritį Roilas tapo „Evertono“, kuriame rungtyniavo 8 metus, treneriu, pakeisdamas poste Mike Walker. Tame sezone komanda laimėjo FA Taurę, po metų Premier League užėmė 6 vietą, tačiau 1996–97 m. „Evertonas“ liko tik 15-as ir Roilas neteko darbo.

Praleidęs 11 mėnesių be klubo, 1998 m. vasarį Roilas tapo „Manchester City FC“ treneriu. Klubo rezultatai buvo prasti ir naujasis treneris nesugebėjo jo išgelbėti nuo iškritimo į žemesnę lygą. Vis dėlto sekantį sezoną užimta 3 vieta leido klubui sugrįžti į Pirmąjį divizioną. Čia „City“ taip pat neužsilaikė – komanda užėmė 2 vietą ir 2000–01 m. sezone jau rungtyniavo Premier League. Deja, sugrįžimas tarp stipriausių šalies komandų nebuvo sėkmingas – „City“ sezoną baigė 18 vietoje ir vėl iškrito į žemesnę lygą, o Roilas, sezono metu konfliktavęs su vienu iš ekipos puolėju Paulo Wanchope, buvo atleistas.

2002 m. lapkritį jis tapo „Ipswich Town FC“ treneriu. Klubas prieš sezoną buvo iškritęs iš Premier League ir pardavęs keletą pagrindinės sudėties žaidėjų. Nepaisant to, 2004 ir 2005 m. komanda pasiekė lygos atkrintamąsias varžybas, kuriose abu kartus nusileido „West Ham United FC“. Sekantį sezoną komandą paliko dar keli futbolininkai, buvo užimta 15 vieta ir Roilas paliko klubą.

2007 m. jį kvietė „Leicester City“ bei „Wigan Athletic“ klubai, tačiau Roilas pasiūlymų atsisakė. 2009 m. kovą jis vėl tapo „Oldham Athletic“ treneriu, tačiau tik iki sezono pabaigos.

 Šaltiniai 

Kategorija:Anglijos futbolininkai
Kategorija:Anglijos futbolo treneriai